Document ID: 32009R0776

UREDBA KOMISIJE (ES) št. 776/2009
z dne 26. avgusta 2009
o spremembi Uredbe Komisije (ES) št. 924/2008 o določitvi količinske omejitve za izvoz izvenkvotnega sladkorja in izvenkvotne izoglukoze do konca tržnega leta 2008/2009
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode (Uredba o enotni SUT) (1) ter zlasti člena 61(1)(d) v povezavi s členom 4 Uredbe,
ob upoštevanju naslednjega:
(1)
V skladu s členom 61(1)(d) Uredbe (ES) št. 1234/2007 se lahko sladkor, katerega proizvodnja v tržnem letu presega kvoto iz člena 56 navedene uredbe, izvozi le v okviru količinske omejitve, ki jo je treba določiti.
(2)
Podrobna izvedbena pravila za izvenkvotni izvoz, zlasti v zvezi z izdajo izvoznih dovoljenj, so določena v Uredbi Komisije (ES) št. 951/2006 z dne 30. junija 2006 o določitvi podrobnih pravil za izvajanje Uredbe Sveta (ES) št. 318/2006 glede trgovine s tretjimi državami v sektorju sladkorja (2). Vendar je treba zaradi morebitnih priložnosti na izvoznih trgih določiti količinske omejitve za tržna leta.
(3)
Uredba Komisije (ES) št. 924/2008 (3) določa količinske omejitve za izvoz izvenkvotnega sladkorja v višini 650 000 ton za tržno leto 2008/2009. Zahtevki, ki so bili vloženi za izvozna dovoljenja za izvenkvotni sladkor, so dosegli razpoložljivo količino iz navedene uredbe.
(4)
Ker je bila določena količinska omejitev dosežena tri mesece pred koncem tržnega leta 2008/2009, to pomeni, da pri proizvajalcih sladkorja Skupnosti obstaja pomemben interes za izvoz izvenkvotnega sladkorja. Da se zagotovi, da bi lahko proizvajalci sladkorja Skupnosti še naprej oskrbovali svoje tradicionalne trge, kakor tudi uporabili priložnosti na novih trgih, je primerno za tržno leto 2008/2009 povečati količinske omejitve, ki so določene za izvoz izvenkvotnega sladkorja. Na podlagi doslej vloženih zahtevkov in potrebe za podaljšanje veljavnosti izvoznih dovoljenj do treh mesecev, se lahko oceni, da bi moralo povečanje količinskih omejitev za 300 000 ton zadoščati za neprekinjen trgovinski tok za izvoz izvenkvotnega sladkorja v Skupnosti.
(5)
V skladu s členom 8a Uredbe (ES) št. 951/2006 izvozna dovoljenja, izdana za izvenkvotni sladkor, veljajo od dejanskega dneva izdaje do 30. septembra tržnega leta, za katero je bilo izvozno dovoljenje izdano. Vendar pa bi takšna omejitev lahko proti koncu tržnega leta povzročila večje težave za izvoznike in nepotrebno prekinitev trgovine s sladkorjem. Zato je primerno omogočiti tudi izvoz po 30. septembru 2009, tako da se določi veljavnost izvoznih dovoljenj na tri mesece.
(6)
Uredbo (ES) št. 924/2008 je zato treba ustrezno spremeniti.
(7)
Ukrepi iz te uredbe so v skladu z mnenjem Upravljalnega odbora za skupno ureditev kmetijskih trgov -
SPREJELA NASLEDNJO UREDBO:
Člen 1
Uredba (ES) št. 924/2008 se spremeni:
1.
v členu 1 se odstavek 1 nadomesti z naslednjim:
„1. Za tržno leto 2008/2009, ki traja od 1. oktobra 2008 do 30. septembra 2009, znaša količinska omejitev iz člena 61(1)(d) Uredbe (ES) št. 1234/2007 za izvoz izvenkvotnega sladkorja brez nadomestila, ki spada pod oznako KN 1701 99, 950 000 ton.“;
2.
vstavi se naslednji člen 1a:
„Člen 1a
Veljavnost izvoznih dovoljenj za izvoz izvenkvotnega sladkorja za leto 2008/2009
Z odstopanjem od določb iz člena 8a Uredbe (ES) št. 951/2006 veljavnost izvoznih dovoljenj, izdanih po 1. juliju 2009 glede količin, navedenih v členu 1(1), preneha konec tretjega meseca, ki sledi mesecu, ko je bilo izvozno dovoljenje izdano.“
Člen 2
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 26. avgusta 2009

Labels: 3
17